ΓΡΑΠΤΗ ΕΡΩΤΗΣΗ P-3697/01

υποβολή: Jean-Maurice Dehousse (PSE) προς την Επιτροπή

(9 Ιανουαρίου 2002)

Θέμα: Η τεχνική επιτροπή λογιστικών θεμάτων που προβλέπει η πρόταση κανονισμού COM 2001(80) σχετικά με την εφαρμογή των διεθνών λογιστικών προτύπων

Η πρόταση κανονισμού σχετικά με την εφαρμογή των διεθνών λογιστικών προτύπων(1), η οποία βρίσκεταιπό εξέταση, έχει ως στόχο να μπορούν οι κοινοτικές επιχειρήσεις που είναι εισηγμένες σε οργανωμένη αγορά να καταρτίζουν τους ενοποιημένους λογαριασμούς τους σύμφωνα με ένα ενιαίο σύνολο λογιστικών προτύπων, τούτο δε από το 2005. Η αιτιολογική σκέψη 8 της εν λόγω πρότασης κανονισμού προβλέπει ότι μια τεχνική επιτροπή λογιστικών θεμάτων, θα παρέχειποστήριξη και εμπειρογνωμοσύνη στην Επιτροπή κατά την αξιολόγηση των διεθνών λογιστικών προτύπων. Ως φαίνεται όμως, η Επιτροπή έχει ήδη αναθέσει σε ιδιωτικούς οικονομικούς φορείς τη σύσταση και τη διαχείριση μιας τέτοιας επιτροπής. Δημιουργήθηκε προς τούτο η ομάδα EFRAG (European Financial Reporting Advisory Group) η οποία όρισε ένα τόσοψηλό ποσό συνδρομής ώστε οι αντιπροσωπευτικές οργανώσεις ορισμένων οικονομικών τομέων εγκατέλειψαν κάθε ιδέα να ζητήσουν την εγγραφή τους στην EFRAG.

Κατόπιν τούτου, μπορεί να αναφέρει η Επιτροπή πώς κρίνει την ως άνω εφαρμογή διακρίσεων βάσει οικονομικών κριτηρίων·

Μπορεί να αναφέρει η Επιτροπή εάν είναι διατεθειμένη να μεριμνήσει για την κατάργηση των διακριτικών όρων εγγραφής·

Επιπλέον, ποιες εγγυήσεις είναι σε θέση να παράσχει η Επιτροπή όσον αφορά τη διαφάνεια των εργασιών της EFRAG;

(1) ΕΕ C 154 της 29.5.2001, σελ. 285.

Απάντηση του κ. Bolkestein εξ ονόματος της Επιτροπής

(1η Φεβρουαρίου 2002)

Η EFRAG (European Financial Reporting Advisory Group) είναι ένας ανεξάρτητος, ιδιωτικός οργανισμός, ο οποίος δημιουργήθηκε τον Απρίλιο του 2001 με πρωτοβουλία των ευρωπαϊκών ομοσπονδιών που αντιπροσωπεύουν τους ενδιαφερόμενους για τη χρηματοοικονομική πληροφόρηση στην Ευρωπαϊκή Ένωση φορείς, σε απάντηση στο αίτημα που είχε διατυπώσει η Επιτροπή στην ανακοίνωσή της, της 13ης Ιουνίου 2000, για τη στρατηγική της Ευρωπαϊκής Ένωσης στον τομέα της χρηματοοικονομικής πληροφόρησης(1).

Η Επιτροπή συμμετέχει στην EFRAG με την ιδιότητα παρατηρητή στο επίπεδο τόσο του συμβουλίου εποπτείας όσο και της τεχνικής επιτροπής λογιστικών θεμάτων η οποία αναφέρεται στην αιτιολογική σκέψη 8 της πρότασης κανονισμού σχετικά με την εφαρμογή των διεθνών λογιστικών προτύπων. Η τεχνική επιτροπή λογιστικών θεμάτων αποτελείται από ομάδα ανεξάρτητων εμπειρογνωμόνων. Η επιτροπή αυτή λειτουργεί με βάση ένα σύστημα διαβουλεύσεων στο οποίο είναι δυνατόν να συμμετάσχουν όλα τα ενδιαφερόμενα μέρη, συμπεριλαμβανομένων των ιδρυτικών ομοσπονδιών της EFRAG όπως οι εθνικοί οργανισμοί λογιστικής τυποποίησης.

Κατά τη σύσταση της EFRAG, τα ιδρυτικά μέλη, δηλαδή η Ευρωπαϊκή Ομοσπονδία Ελεγκτικολογιστών (FEE), η Ένωση των Συνομοσπονδιών της Βιομηχανίας και των Εργοδοτών της Ευρώπης (UNICE), η Ευρωπαϊκή Ομοσπονδία Τραπεζών (FBE), η Ευρωπαϊκή Ένωση Ταμιευτηρίων (ESBG), η Ευρωπαϊκή Ένωση Συνεταιριστικών Τραπεζών (GEBC), η Ευρωπαϊκή Επιτροπή Ασφαλίσεων (CEA), η Ευρωπαϊκή Ομοσπονδία λογιστών και ελεγκτών για τις μικρές και μεσαίες επιχειρήσεις (EFAA), η Ευρωπαϊκή Ένωση Βιοτεχνικών και Μικρομεσαίων Επιχειρήσεων (UEAPME), η Ομοσπονδία Ευρωπαϊκών Χρηματιστηρίων (FESE) και η Ευρωπαϊκή Ομοσπονδία των εταιρειών χρηματοοικονομικών αναλυτών (EFFAS), συμφώνησαν να εγγυηθούν την αυτόνομη χρηματοδότηση της EFRAG μέσω καταβολής ετήσιων συνδρομών. Είναι σύνηθες ένας ανεξάρτητος οργανισμός να εξασφαλίζει τις χρηματοδοτήσεις που είναι αναγκαίες για τη λειτουργία του προσφεύγοντας σε συνδρομές των μελών του, χωρίς αυτός ο τρόπος χρηματοδότησης να θεωρείται ως διακριτική χρηματοοικονομική μεταχείριση.

Εν πάση περιπτώσει, ο πρόεδρος της EFRAG δήλωσε, κατά τη συνεδρίαση του συμβουλίου εποπτείας της 20ής Σεπτεμβρίου 2001, ότι έχει την πρόθεση να επανεξετάσει το θέμα της συμμετοχής των ενδιαφερόμενων οργανισμών στην EFRAG κατά τη διάρκεια του 2002.

Η Επιτροπή, σεβόμενη την ανεξαρτησία της EFRAG, προτίθεται να μεριμνήσει ώστε όλα τα ενδιαφερόμενα για τη χρηματοοικονομική πληροφόρηση μέρη να έχουν τη δυνατότητα να εκφράζουν έγκυρα τη γνώμη τους στους τομείς αρμοδιότητάς τους. Για το σκοπό αυτό, η EFRAG δεσμεύτηκε να δημοσιοποιεί τις ημερήσιες διατάξεις, τα πρακτικά των συνεδριάσεων της τεχνικής επιτροπής λογιστικών θεμάτων, τις προτάσεις της και τις προσκλήσειςποβολής παρατηρήσεων, έτσι ώστε κάθε ενδιαφερόμενος να έχει τη δυνατότητα να εκφράζει και να ανακοινώνει τις απόψεις του. Η EFRAG προτίθεται να δημιουργήσει μία ιστοσελίδα στο Διαδίκτυο κατά τους προσεχείς μήνες προκειμένου να εξασφαλιστεί η ευρύτερη δυνατή πρόσβαση στις πληροφορίες αυτές. Στο μεταξύ, οι εν λόγω πληροφορίες είναι διαθέσιμες στην ιστοσελίδα της Ευρωπαϊκής Ομοσπονδίας Ελεγκτικολογιστών (FEE) στη διεύθυνση www.fee.be.

(1) COM(2000)359 τελικό.